SK
6.4.2022
Úradný vestník Európskej únie
C 152/3
3.2.
Aj keď mnohí stále hovoria o online a offline predajných kanáloch, najúspešnejšie spoločnosti plynule integrujú online a offline prostredie do viackanálového modelu, v dôsledku čoho môžu ponúkať spotrebiteľom jednotnú skúsenosť.
To prispieva k zintenzívneniu hospodárskej súťaže medzi rôznymi obchodnými modelmi, poskytovaniu väčšieho výberu a transparentnosti pre spotrebiteľov a vytváraniu pracovných miest a rastu. 3.3.
Jedným z hlavných problémov, pred ktorým maloobchod stojí, je absencia rovnakých podmienok v online prostredí pre obchodníkov z tretích krajín.
Niektoré z týchto problémov sa už riešia v rôznych iniciatívach Európskej komisie.
Médiá pravidelne prinášajú správy, že výrobky z krajín mimo EÚ, ktoré predávajú online obchodníci z tretích krajín, nie sú v súlade s pravidlami EÚ, alebo ide dokonca o nebezpečné výrobky.
Vytvára sa tak nekalá súťaž z pohľadu obchodníkov so sídlom v EÚ, ktorí dodržiavajú pravidlá EÚ požadujúce, aby boli výrobky predávané spotrebiteľom bezpečné a aby sa rešpektovali práva spotrebiteľa.
Tento problém ešte zhoršuje nedostatočný dohľad nad trhom a colné kontroly, ako aj vysoké náklady obchodníkov dodržiavajúcich predpisy.
Pre spotrebiteľov je ťažké odolať pokušeniu nižších cien.
V štúdii z roku 2020 sa naznačuje, že takmer 70 % spotrebiteľov v EÚ, ktorí nakupujú cezhranične, si zakúpilo výrobky z Číny.
V roku 2014 predstavoval tento podiel približne 15 % (1). 3.4.
Maloobchodníci a veľkoobchodníci inovujú, prispôsobujú sa a experimentujú v snahe preskúmať nové výrobky, služby a obchodné modely, aby tak udržali krok s dopytom zákazníkov.
Viac ako dve tretiny maloobchodníkov nemali pred pandémiou COVID-19 zriadené žiadne online prevádzky.
Počas pandémie sa ukázalo, aké sú viackanálové modely dôležité na prežitie mnohých spoločností, najmä MSP, ale nielen ich. 3.5.
Digitálne inovácie zvyšujú konkurencieschopnosť Európy vo svete.
Polovica európskych zákazníkov už nakupuje na internete, kde minie 424 miliárd EUR ročne (2).
Podiel online nákupov sa však výrazne líši v závislosti od druhu výrobku – iba 15 % zákazníkov v súčasnosti nakupuje za hranicami a iba 7 % MSP predáva mimo vlastnej krajiny.
Toto odvetvie potrebuje pevnú a ambicióznu európsku digitálnu politiku, aby sa tieto príležitosti mohli využiť a aby sa zabezpečilo, že všetky spoločnosti budú zahrnuté do zodpovedajúceho procesu, že sa zlepšia pracovné podmienky ich pracovníkov a že spotrebitelia budú považovať digitalizáciu maloobchodu v celej Európe za prínosnú, pri súčasnom zachovaní vysokej úrovne ochrany spotrebiteľa v rámci všetkých predajných kanálov.
4.
Zelená transformácia 4.1.
Kríza spôsobená ochorením COVID-19 odhalila zvýšený dopyt spotrebiteľov po udržateľných výrobkoch a spôsoboch podnikania.
Maloobchodníci a veľkoobchodníci pôsobili ako významné prepojenie s koncovými spotrebiteľmi a zohrávali kľúčovú úlohu pri predvídaní a podpore dopytu po udržateľnejších, recyklovateľných a/alebo opakovane použiteľných výrobkoch a obaloch.
Maloobchodníci a veľkoobchodníci dlhé roky podporovali udržateľnú spotrebu a znižovanie emisií CO2 vo svojich prevádzkach a dodávateľských reťazcoch.
Pri podpore tejto transformácie však v odvetví s vysokými fixnými nákladmi a nízkymi maržami čelili množstvu problémov. 4.2.
Maloobchod významne prispieva k zberu a recyklácii odpadu.
Systémy rozšírenej zodpovednosti výrobcov vychádzajú z objemu daného toku odpadu, ktorý spoločnosť produkuje na trhu, na ktorom pôsobí.
Táto zodpovednosť nie je dostatočne jasná, ak obchodníci, ktorí nemajú fyzické sídlo v EÚ, dodávajú výrobky na trh EÚ, alebo ak tak robia spotrebitelia priamym dovozom.
V týchto prípadoch sa odpad z výrobkov vstupujúci do toku odpadu recykluje alebo odstraňuje na náklady európskych maloobchodníkov.
Týka sa to aj odpadu vytvoreného prevádzkovateľmi z tretích krajín, na ktorých sa nevzťahujú žiadne poplatky.
Je potrebná intenzívnejšia spolupráca medzi systémami nakladania s odpadom z elektrických a elektronických zariadení (OEEZ) a online predajcami so sídlom mimo EÚ, ako aj kroky na oboznámenie týchto spoločností s ich povinnosťami v rámci systémov rozšírenej zodpovednosti výrobcov.
Aby boli účinky online nakupovania transparentnejšie, dôležitá je aj informovanosť spotrebiteľov o recyklácii a nákladoch na ňu.
5.
Zručnosti 5.1.
EHSV podporuje spoločné vyhlásenie z 8. apríla o vytvorení európskeho obchodného paktu, ktoré vydali sociálni partneri v maloobchode a veľkoobchode: UNI-Europa a EuroCommerce (3).
Poukázali v ňom na bezprecedentný vplyv krízy spôsobenej ochorením COVID-19 na životaschopnosť maloobchodníkov a veľkoobchodníkov a odolnosť ich pracovnej sily.
Tradícia sociálneho partnerstva a všeobecné uplatňovanie prispôsobených dohôd o pracovných podmienkach v tomto odvetví, často prostredníctvom kolektívnych zmlúv, umožnili spoločnostiam účinne sa vyrovnať s náhlou a radikálnou adaptáciou na „nový normál“.
Sociálni partneri navrhli vytvoriť „európsky obchodný pakt“ pre orgány EÚ a vládne orgány, aby sa cielenými podpornými opatreniami a urýchlením digitálnej a zelenej transformácie odvetviu pomohlo zväčšiť jeho dlhodobú odolnosť.
(1) (2) (3)
E-commerce in Europe 2020.
https://www.eurocommerce.eu/about-us/the-narratives.aspx.
2020.04.08 – EuroCommerce_UniEuropa_statement.pdf.